**Salm 71**

(Yr ail gasgliad o Salmau 42—72)

***Gweddi rhywun mewn oed***

*1 Dw i'n troi atat ti am loches, O ARGLWYDD; paid gadael i mi gael fy siomi.*

*2 Rwyt ti'n gyfiawn, felly achub fi a gollwng fi'n rhydd. Gwranda arna i! Achub fi!*

*3 Bydd yn graig i mi gysgodi tani — yn gaer lle bydda i'n hollol saff! Ti ydy'r graig ddiogel yna; ti ydy'r gaer.*

*4 Fy Nuw, achub fi o ddwylo'r rhai drwg, ac o afael y rhai anghyfiawn a chreulon.* *5 Achos ti ydy fy ngobaith i, fy meistr, fy ARGLWYDD. Dw i wedi dy drystio di ers pan o'n i'n ifanc.* *6 Dw i'n dibynnu arnat ti ers cyn i mi gael fy ngeni; ti wedi gofalu amdana i o groth fy mam; a ti ydy testun fy mawl bob amser.* *7 Dw i wedi bod yn destun rhyfeddod i lawer, am dy fod ti wedi bod yn lle saff, cadarn i mi.* *8 Dw i'n dy foli di drwy'r adeg, ac yn dy ganmol drwy'r dydd.*

*9 Paid taflu fi ffwrdd yn fy henaint; a'm gadael wrth i'r corff wanhau!* *10 Mae fy ngelynion yn siarad amdana i; a'r rhai sy'n gwylio fy mywyd yn cynllwynio.* *11 “Mae Duw wedi ei adael.” medden nhw;*

*“Ewch ar ei ôl a'i ddal; fydd neb yn dod i'w achub!”* *12 O Dduw, paid mynd yn rhy bell! Fy Nuw, brysia i'm helpu i!* *13 Gad i'r rhai sy'n fy erbyn i gael eu cywilyddio'n llwyr. Gad i'r rhai sydd am wneud niwed i mi gael eu gwisgo mewn gwarth a chywilydd!*

*14 Ond bydda i'n gobeithio bob amser, ac yn dal ati i dy foli di fwy a mwy.**15 Bydda i'n dweud am dy gyfiawnder. Bydda i'n sôn yn ddi-baid am y ffordd rwyt ti'n achub; Mae cymaint i'w ddweud!* *16 Dw i'n dod i ddweud am y pethau mawr rwyt ti'n eu gwneud — fy meistr, fy ARGLWYDD — a dathlu'r ffaith dy fod mor gyfiawn — ie, ti yn unig!*

*17 O Dduw, dw i wedi profi'r peth ers pan yn ifanc, ac wedi bod yn sôn am y pethau rhyfeddol rwyt ti'n eu gwneud hyd heddiw.* *18 Dw i bellach yn hen a'm gwallt yn wyn, ond paid gadael fi nawr, O Dduw. Dw i eisiau dweud wrth y genhedlaeth sydd i ddod am dy gryfder a'r pethau mawr rwyt ti'n eu gwneud.* *19 Mae dy gyfiawnder yn cyrraedd y nefoedd, O Dduw! Ti wedi gwneud pethau mor fawr — O Dduw, does neb tebyg i ti!*

*20 Er i ti adael i mi wynebu pob math o brofiadau chwerw, wnei di adael i mi fyw eto? Wnei di fy nghodi eto o ddyfnderoedd y ddaear?* *21 Adfer fy enw da! Cysura fi unwaith eto.*

*22 Yna byddaf yn dy foli gyda'r nabl, a chanmol dy ffyddlondeb, O fy Nuw! Bydda i'n canu i ti gyda'r delyn, O Un Sanctaidd Israel.* *23 Bydda i'n gweiddi'n llawen, ac yn canu i ti go iawn — ie, â'm holl nerth, am i ti ngollwng i'n rhydd.* *24 Fydda i ddim yn stopio sôn am dy gyfiawnder. Bydd y rhai oedd am wneud niwed i mi yn cael eu siomi a'u cywilyddio!*

.....................

Does neb yn hollol sicr pwy sgwennodd y Salm hon, ond rydyn ni’n gwybod ei fod o’n hen,

*Paid taflu fi ffwrdd yn fy henaint; a'm gadael wrth i'r corff wanhau! Dw i bellach yn hen a'm gwallt yn wyn…*

Ond roedd y Salmydd wedi trystio Duw ‘*ers pan o'n i'n ifanc’*. Mae nifer o arbenigwyr yn dweud mai Dafydd sgwennodd y Salm am fod y geiriau a’r syniadau yn y Salm hon mor debyg i’r geiriau roedd Dafydd wedi’u defnyddio mewn Salmau eraill.

*Dyma rai enghreifftiau:*

**Salm 31: 1-3**: mae’r geiriau bron yr un peth â **71: 1-3** - yn sôn am Dduw fel craig ddiogel.

Rhannau o **Salm** **22**: lle mae’n galw ar Dduw am help ac yn dweud, *Ti* *ddaeth â fi allan o'r groth.*

*Ti wnaeth i mi deimlo'n saff ar fron fy mam.* Mae hyn yn debyg iawn **71:6**.

**Salm 35:4 a 26**: sy’n sôn am godi cywilydd ar y gelyn fel **71:13**

**Salm 36:6:** sy’n sôn amhaelioni a chyfiawnder Duw yn debyg i **71:14-16**

**Salm 38:12:** sy’n sôn am ei elynion yn siarad amdano ac yn cynllwynio yn ei erbyn, fel **71:10**

**Salm 40:13-14:** sy’n gofyn i Dduw wrando arno a’i achub fel **71:2**, a chodi cywilydd ar y gelyn fel o’r blaen.

**Salm 70:1:** sy’n gofyn i Dduw ei achub a’i helpu unwaith eto.

Roedd y Salmydd yn sicr yn hen ac yn wynebu cyfnod anodd. Mae’n amlwg ei fod o’n teimlo’n wan ac angen help. Roedd o’n troi at Dduw am loches (lle diogel i guddio) am fod Duw yn gadarn ac yn gryf - fel *craig* ac fel *caer*. Duw oedd unig obaith y Salmydd, ac roedd o’n ei drystio. Mae’r Salmydd yn moli Duw am ei fod wedi ei helpu yn y gorffennol, ac wrth wneud hynny wedi achosi i’r bobl o’i gwmpas ryfeddu. Roedd o’n moli ac yn canmol Duw am fod mor dda ato.

Yn adnodau 9 i 13 rydyn ni’n darllen am ei elynion. Os wyt ti wedi darllen y Salmau o’r dechrau fe weli di mai’r un patrwm sy’n cael ei ddilyn yma. Roedd gelynion y Salmydd (a gelynion Duw) yn siarad yn y dirgel ac yn cynllwynio’n slei. Eu bwriad oedd lladd y Salmydd, felly roedd ei elynion yn dreisgar a chreulon. Ond, yn gyson drwy’r Salmau rydyn ni’n dysgu nad oes diwedd da i’r rheini sy’n gwrthwynebu Duw a’i bobl. Roedd y Salmydd yn gofyn i Dduw ddelio â’i elynion, *eu cywilyddio'n llwyr.*

Weithiau rydyn ni’n dweud, “Does ganddo/ganddi ddim cywilydd!” neu “Mae o/hi’n ddigywilydd”. Rydyn ni’n trio dweud fod y person wedi gwneud rhywbeth mawr o’i le, ond bod dim ots o gwbl ganddyn nhw. Mae’r bobl yma’n wyneb galed, does ganddyn nhw ddim ots am farn neb. Roedd y Salmydd eisiau i Dduw amlygu pechodau (gweithredoedd drwg) ei elynion. Roedd e eisiau iddyn nhw deimlo cywilydd a chael eu cywilyddio pan ddoi pobl eraill i wybod am yr hyn roedden nhw wedi’i wneud.

Os mai Dafydd sgwennodd y Salm rydyn ni’n gwybod ei fod e bob amser yn troi at Dduw pan oedd bywyd yn anodd - ac wrth gwrs dyma’r peth cywir i’w wneud. Mae’r Beibl yn dweud wrth Gristnogion am rannu eu problemau gyda Duw, *Rhowch y pethau dych chi'n poeni amdanyn nhw iddo fe, achos mae e'n gofalu amdanoch chi. (1 Pedr 5: 7)*

Roedd y Salmydd yn ymhyfrydu (cael lot o bleser / rili joio!!) yn Nuw. Roedd o’n agos at yr Arglwydd ac yn gwerthfawrogi popeth da roedd o’n wneud. Roedd ei bleser yn yr Arglwydd cymaint fel ei fod bron â byrstio eisiau dweud wrth eraill amdano,

…..***dweud*** *am dy gyfiawnder. Mae cymaint i'w* ***ddweud****………****dweud*** *am y pethau mawr rwyt ti'n eu gwneud!* ……..***dweud*** *wrth y genhedlaeth sydd i ddod am dy gryfder a'r pethau mawr rwyt ti'n eu gwneud.*

Roedd y Salmydd eisiau cyfle i rannu ei brofiad o Dduw hefo pobl eraill - ei blant a’i wyrion, sef y genhedlaeth sydd i ddod. Mae’r Beibl yn pwysleisio nad cyfrinach i griw bach dethol ydy neges y Beibl. Mae Cristnogion i fod i rannu’r newyddion da am gariad Duw ac am ffydd yn Iesu Grist gyda pobl y byd i gyd,

*Ewch i gyhoeddi'r newyddion da i bawb drwy'r byd i gyd. (Marc 16: 15)*

Roedd y Salmydd wedi byw yn hen, ac wedi profi bob math o drafferthion ac wedi *wynebu pob math o brofiadau chwerw.* Os darlleni di’r myfyrdod ar Salm 66 mi gei di esboniad llawnach am pam fod pobl Dduw yn dioddef. Roedden nhw’n cael eu profi *fel arian mewn ffwrnais (66:10).* Efallai ein bod ni’n meddwl ei fod o’n rhyfedd fod Duw yn caniatáu i’w bobl ddioddef, ond dydy’r Beibl ddim yn addo bywyd braf, di-boen i Gristnogion.

Roedd gan y Salmydd elynion ac roedd o’n hen, ond nid dyna brif neges y Salm. Darllena adnodau olaf y Salm ac mi weli mai prif fwriad y Salmydd ydy

*….dy* ***foli****,…..a* ***chanmol*** *dy ffyddlondeb,…..****canu*** *i ti gyda'r delyn,….* ***gweiddi'****n llawen, ….****canu*** *i ti go iawn — ie, â'm holl nerth, Fydda i* ***ddim yn stopio sôn*** *am dy gyfiawnder.*

Yr Arglwydd oedd ei loches, ei graig, ei gaer a’i obaith. Yr Arglwydd yn unig sy’n achub, sy’n hollol gyfiawn. Yr Arglwydd oedd yn gwrando ac yn helpu. Yn wir fel dwedodd y Salmydd yn adnod 19,

*O Dduw, does neb tebyg i ti!*